stanford-oval/wikipedia huggingface dataset:
สรรเสริญ แก้วกำเนิด
ประวัติ

สรรเสริญ แก้วกำเนิด ศึกษาที่โรงเรียนอรุณประดิษฐ จังหวัดเพชรบุรี ระดับมัธยมศึกษาที่ โรงเรียนรัตนาธิเบศร์ จังหวัดนนทบุรี และเข้าศึกษาต่อที่โรงเรียนเตรียมทหาร รุ่นที่ 23 โรงเรียนนายร้อยพระจุลจอมเกล้า (จปร.) รุ่นที่ 34 และโรงเรียนเสนาธิการทหารบก
ชีวิตส่วนตัว

ด้านชีวิตส่วนตัว สรรเสริญ สมรส ในปี พ.ศ. 2542 กับนางศิขริน แก้วกำเนิด (สกุลเดิม เอกะวิภาต) เจ้าของธุรกิจรีสอร์ต "เดือนล้อมรีสอร์ต" ที่ อำเภอสวนผึ้ง จังหวัดราชบุรี และเลขานุการชมรมธุรกิจท่องเที่ยวสวนผึ้ง ต่อมาได้หย่าร้างและได้แต่งงานครั้งใหม่กับ ณิชุบล เลิศศิริอำนวยพร ชื่อเล่น เอ๋ ทายาทเจ้าของร้านเพชร "มณทิรา" ที่ห้างมาบุญครอง ที่คบหาดูใจกันมานานกว่า 1 ปี เมื่อวันที่ 6 เม.ย. เวลา 18.00 น. โดยมี พล.อ.ประยุทธ์ จันทร์โอชา นายกรัฐมนตรี และนางนราพร จันทร์โอชา ภริยา เดินทางมาเป็นประธานงานฉลองพิธีมงคลสมรสนอกจากนี้แล้ว พล.ต.สรรเสริญ ยังมีความสนิทสนมกับ พล.อ.ไตรรงค์ อินทรทัต อดีตผู้ทรงคุณวุฒิกองทัพบกอีกด้วย เนื่องจากเคารพในความที่เป็นนายทหารม้ารุ่นพี่ และเคยฝากฝังงานในราชตฤณมัยสมาคมให้ทำได้รับพระราชทานยศ พลโท เมื่อ 1 ตุลาคม พ.ศ. 2559 และไดรับการแต่งตั้งเป็นอธิบดีกรมประชาสัมพันธ์ (นักบริหารระดับสูง) เมื่อวันที่ 6 เมษายน พ.ศ. 2562
รับราชการ

ในปี พ.ศ. 2530 สรรเสริญ เป็นผู้บังคับหมวดลาดตระเวน กองพันทหารม้าที่ 3 รักษาพระองค์ ซึ่งการที่ สรรเสริญ แก้วกำเนิด เลือกอยู่เหล่าทหารม้าเนื่องจากได้รับคำแนะนำจาก พล.ต.ขัตติยะ สวัสดิผล เสธ.แดง ซึ่งในขณะนั้นเสธ.แดงเป็นอาจารย์วิชาทหารม้าและสอนพลโท สรรเสริญ แก้วกำเนิดอยู่ที่โรงเรียนนายร้อยพระจุลจอมเกล้า สรรเสริญ แก้วกำเนิด เคยมีบทบาทในเหตุการณ์พฤษภาทมิฬ พ.ศ. 2535ขณะนั้นเป็นผู้บังคับกองร้อยนำกำลังคุมฝูงชน จากนั้นเป็นรองผู้อำนวยการกองปฏิบัติการจิตวิทยา ของกรมกิจการพลเรือนทหารบก ยังได้รับการมอบหมายจาก พล.อ.สนธิ บุญยรัตกลิน ให้ลงไปปฏิบัติงานที่ 3 จังหวัดชายแดนภาคใต้ และยังช่วยงานการวิเคราะห์ข้อมูลข่าวสารของคณะปฏิรูปการปกครองในระบอบประชาธิปไตย อันมีพระมหากษัตริย์เป็นประมุข (คปค.) หลังการรัฐประหาร 19 กันยายน พ.ศ. 2549 ในเวลาต่อมาได้รับตำแหน่งเป็นโฆษกคณะมนตรีความมั่นคงแห่งชาติ (คมช.) ในปี พ.ศ. 2551 รับตำแหน่งเป็นโฆษกกองทัพบก จนเป็นโฆษกศูนย์อำนวยการรักษาความสงบเรียบร้อย (ศอ.รส.) และโฆษกศูนย์อำนวยการแก้ไขสถานการณ์ฉุกเฉิน (ศอฉ.) ในการชุมนุมของกลุ่ม นปช. พ.ศ. 2553
บทบาททางการเมือง

เนื่องจากในการออกแถลงการณ์และประกาศต่าง ๆ ของ ศอฉ.เพื่อรายงานให้แก่ประชาชนทราบเป็นระยะ ซึ่งทำให้ประชาชนคุ้นหน้าคุ้นตากันเป็นอย่างดี ด้วยมาดนุ่ม ๆ น้ำเสียงทุ้ม ๆ และมุกตลกหน้าตาย ยังได้รับการพูดถึงในเว็บไซต์พันทิป โดยเปรียบเทียบกับ เคน ธีรเดช ดารานักแสดง นอกจากมียังมีแฟนเพจบนเว็บไซต์เฟซบุ๊กของผู้พันไก่อู หรือแม้แต่ในทวิตเตอร์ของ อ.ธันยวัชร์ ไชยตระกูลชัย นักการตลาด กรรมการจากรายการ SME ตีแตก ยังพูดถึงว่า หากนำผู้พันไก่อูมาพร้อมกับ ดร.ปณิธาน วัฒนายากร มาด้วยแล้ว อาจได้กลุ่มเป้าหมายกว้างมากกว่าดาราดังบางคู่อีกด้วย ซึ่ง พลตรีสรรเสริญ มีชื่อที่ถูกเรียกอย่างไม่เป็นทางการจากสื่อมวลชนและบุคคลทั่วไปว่า เสธ.ไก่อู หรือ พี่ไก่อู
ในปี พ.ศ. 2557 สรรเสริญ ได้รับเลื่อนยศจาก พันเอก (พ.อ.) ขึ้นเป็นอัตรา พลตรี (พล.ต.) พระราชทานเครื่องราชอิสริยาภรณ์ ประถมาภรณ์ช้างเผือก ในเดือนกันยายนของปีเดียวกัน ภายหลังการรัฐประหารในประเทศไทย พ.ศ. 2557 พล.ต.สรรเสริญ ได้รับแต่งตั้งเป็นรองโฆษกประจำสำนักนายกรัฐมนตรี กระทั่งในปี พ.ศ. 2558 ได้รับแต่งตั้งเป็นโฆษกประจำสำนักนายกรัฐมนตรี แทนร้อยเอก ยงยุทธ มัยลาภ ที่ลาออกจากตำแหน่งไปก่อนหน้านั้น
สรรเสริญ ดำรงตำแหน่งรักษาการอธิบดีกรมประชาสัมพันธ์ ในวันที่ 24 ตุลาคม พ.ศ. 2561 และเป็นอธิบดีกรมประชาสัมพันธ์ในวันที่ 6 เมษายน พ.ศ. 2562
เครื่องราชอิสริยาภรณ์

พ.ศ. 2564 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2558 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2560 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)
พ.ศ. 2543 –  เหรียญพิทักษ์เสรีชน ชั้นที่ 2 ประเภทที่ 2 (ส.ช.)
พ.ศ. 2534 –  เหรียญราชการชายแดน (ช.ด.)
พ.ศ. 2556 –  เหรียญจักรมาลา (ร.จ.ม.)
ความสัมพันธ์คอสตาริกา–สหรัฐ

| --- | --- |


 คอสตาริกา:  สหรัฐอเมริกา
ความสัมพันธ์คอสตาริกา – สหรัฐ มีความใกล้ชิดตามประวัติศาสตร์ อย่างไรก็ตาม มีบางกรณีในประวัติศาสตร์ที่สหรัฐและคอสตาริกาได้บาดหมาง ตัวอย่างหนึ่งอาจเป็นกรณีของวิลเลียม วอล์กเกอร์ ผู้ปล้นสะดม ถึงกระนั้น พิจารณาว่าโดยทั่วไปคอสตาริกาสนับสนุนสหรัฐในด้านการประชุมแสดงความคิดเห็น โดยเฉพาะอย่างยิ่งในด้านประชาธิปไตยและสิทธิมนุษยชน ซึ่งความสัมพันธ์ในปัจจุบันมีความเข้มแข็งมาก
ตามรายงานความเป็นผู้นำระดับโลกของสหรัฐประจำ ค.ศ. 2012 ชาวคอสตาริกา 41 เปอร์เซ็นต์เห็นด้วยกับความเป็นผู้นำของสหรัฐ ในขณะที่ 15 เปอร์เซ็นต์ไม่เห็นด้วย และไม่แน่ใจ 44 เปอร์เซ็นต์
ประวัติ

คอสตาริกาและสหรัฐได้รักษาความสัมพันธ์ทางการทูตอย่างเป็นทางการมาตั้งแต่ ค.ศ. 1851
สหรัฐเป็นคู่ค้าที่สำคัญที่สุดของคอสตาริกา ทั้งสองประเทศแลกเปลี่ยนความคิดเห็นเกี่ยวกับความกังวลต่อสิ่งแวดล้อมที่เพิ่มขึ้นและต้องการรักษาทรัพยากรเขตร้อนของคอสตาริการวมถึงป้องกันความเสื่อมโทรมของสิ่งแวดล้อม ใน ค.ศ. 2007 สหรัฐได้ลดหนี้ของคอสตาริกาเพื่อแลกกับการปกป้องและอนุรักษ์ป่าของคอสตาริกาผ่านหนี้สำหรับการเปลี่ยนธรรมชาติภายใต้การอุปถัมภ์ของรัฐบัญญัติอนุรักษ์ป่าเขตร้อน นับเป็นข้อตกลงที่ใหญ่ที่สุดในชนิดนี้จนถึงปัจจุบัน ข้อตกลงระหว่างรัฐบาลทั้งสองนี้สร้างรายได้ 50 ล้านดอลลาร์ซึ่งอุทิศให้แก่โครงการอนุรักษ์
ด้วยการให้ความช่วยเหลือมากกว่า 100 ล้านดอลลาร์ หน่วยงานเพื่อการพัฒนาระหว่างประเทศสหรัฐ (USAID) ได้สนับสนุนความพยายามของคอสตาริกาในการรักษาเสถียรภาพเศรษฐกิจ รวมถึงขยายและเร่งการเติบโตทางเศรษฐกิจผ่านการปฏิรูปนโยบายและการเปิดเสรีทางการค้า ความคิดริเริ่มในการให้ความช่วยเหลือในคริสต์ทศวรรษ 1990 มุ่งเน้นไปที่นโยบายประชาธิปไตย, การปรับปรุงการบริหารงานยุติธรรม และการพัฒนาที่ยั่งยืน เมื่อประเทศได้รับความช่วยเหลือจากสหรัฐเกือบทุกรูปแบบ ภารกิจของหน่วยงานเพื่อการพัฒนาระหว่างประเทศสหรัฐในคอสตาริกาก็ปิดตัวลงใน ค.ศ. 1996 อย่างไรก็ตาม หน่วยงานเพื่อการพัฒนาระหว่างประเทศสหรัฐได้ทำโครงการมูลค่า 9 ล้านดอลลาร์ใน ค.ศ. 2000–2001 เพื่อสนับสนุนผู้ลี้ภัยจากพายุเฮอริเคนมิตช์ที่สิงสถิตในคอสตาริกา
ความสัมพันธ์ระหว่างทั้งสองประเทศเริ่มลดลงในช่วงคริสต์ทศวรรษ 1980 เมื่อรัฐบาลเรแกนใช้ดินแดนคอสตาริกาเพื่อโจมตีรัฐบาลซันดีนิสตาของประเทศเพื่อนบ้านทางตอนเหนือของคอสตาริกาอย่างประเทศนิการากัว เพื่อต่อต้านความปรารถนาของรัฐบาลคอสตาริกา ฝ่ายบริหารของประธานาธิบดีคอสตาริกา โอสการ์ อาเรียส ไม่ให้อดีตเจ้าหน้าที่สหรัฐจำนวนหนึ่งเข้าไปในคอสตาริกาหลังจากคณะกรรมาธิการของรัฐสภาพบว่าการกระทำของพวกเขาในการจัดหาผู้ต่อต้านกบฏนำไปสู่การค้ายาเสพติดโดยนักบินที่ฝ่าฝืน ส่วนรัฐบาลบุชได้หยุดการกู้ยืมเงินขององค์กรการเงินระหว่างประเทศให้แก่รัฐบาลคอสตาริกาหลังจากที่อาเรียสเวนคืนที่ดินซึ่งสร้างสนามบินลับยาวหลายไมล์
อาสาสมัครหน่วยสันติภาพสหรัฐมากกว่า 3,370 คนได้ปฏิบัติหน้าที่ในคอสตาริกานับตั้งแต่ก่อตั้งโครงการใน ค.ศ. 1963 ซึ่งปัจจุบันมีอาสาสมัคร 128 คนให้บริการที่นั่น อาสาสมัครทำงานในด้านการพัฒนาเยาวชน, การพัฒนาชุมชน, ธุรกิจ และการศึกษาภาษาอังกฤษ โดยพวกเขาได้รับการฝึกและทำงานเป็นภาษาสเปน
ตามรายงานโดยการสำรวจสำมะโนประชากรแห่งชาติของคอสตาริกาเมื่อ ค.ศ. 2011 มีพลเมืองอเมริกันอีก 4.1 เปอร์เซ็นต์อาศัยอยู่ในคอสตาริกาตามจำนวนที่คำนวณใน ค.ศ. 2000 โดยมีพลเมืองอเมริกันอาศัยอยู่ในคอสตาริกา 15,898 คน ตามที่พบในการสำรวจสำมะโนประชากร เมื่อเทียบกับ 9,511 ที่อาศัยอยู่ในประเทศนั้นใน ค.ศ. 2000
ในช่วงไตรมาสแรกของ ค.ศ. 2011 มีการเผยว่า 55 เปอร์เซ็นต์ของผู้คนที่ไปเยือนคอสตาริกามาจากสหรัฐ
ประวัติ > ข้อตกลงความร่วมมือต่อต้านยาเสพติดระหว่างสหรัฐ-คอสตาริกา

ใน ค.ศ. 1999 ข้อตกลงความร่วมมือต่อต้านยาเสพติดระหว่างสหรัฐ-คอสตาริกา ได้มีผลบังคับใช้ ข้อตกลงดังกล่าวอำนวยความสะดวกในความร่วมมือระหว่างหน่วยยามฝั่งคอสตาริกาและหน่วยยามฝั่งสหรัฐเกี่ยวกับการค้ายาเสพติดและกิจกรรมที่ผิดกฎหมายอื่น ๆ
ความร่วมมือในการบังคับใช้กฎหมายทวิภาคีคอสตาริกา โดยเฉพาะอย่างยิ่งต่อการค้ายาเสพติดที่ผิดกฎหมายได้ประสบความสำเร็จ อย่างไรก็ตาม ได้มีข้อพิพาทภายใน (ภายในประเทศคอสตาริกา) เกี่ยวกับการเข้ามาของกองทัพเรือสหรัฐเพื่อสนับสนุนกิจกรรมของหน่วยยามฝั่งสหรัฐ
แม้ว่าคอสตาริกามีความกังวลเกี่ยวกับภัยคุกคามของกิจกรรมที่เกี่ยวข้องกับยาเสพติดที่ผิดกฎหมาย แต่ก็มีธรรมเนีบมของการทำให้ปลอดทหารและการแก้ไขข้อขัดแย้งอย่างสันติ ซึ่งลุยส์ ฟิสมัน สมาชิกรัฐสภาคอสตาริกา กล่าวถึงความกังวลของเขาว่า "นี่เป็นการตรวจสอบเปล่า ๆ สำหรับกองทหารอเมริกัน" ในขณะที่ฆวน การ์โลส เมนโดซา สมาชิกสภานิติบัญญัติฝ่ายค้าน กล่าวเสริมว่า "ประเภทของอาวุธยุทโธปกรณ์ทำให้เชื่อว่าปฏิบัติการเหล่านี้เป็นลักษณะทางทหาร มากกว่าเพื่อต่อต้านการค้ายาเสพติด"
นอกจากนี้ ยังมีการยื่นคำร้องออนไลน์เกี่ยวกับการเข้าของเรือเดินสมุทรของสหรัฐ ซึ่งได้รับมากกว่า 4,200 ลายเซ็น และการระดมผู้ประท้วง
สถานทูตสหรัฐในซานโฮเซ ประเทศคอสตาริกา

สถานทูตสหรัฐในประเทศคอสตาริกาอยู่ที่ซานโฮเซ ซึ่งอาคารสำนักงานของสถานทูตแห่งนี้สร้างขึ้นใน ค.ศ. 1980 และออกแบบโดยสถาปนิกชื่อโรเบิร์ต มาร์กี
ศูนย์วัฒนธรรมอเมริกาเหนือคอสตาริกา

ศูนย์วัฒนธรรมอเมริกาเหนือคอสตาริกาเป็นสมาคมที่ไม่แสวงหาผลกำไรในคอสตาริกาซึ่งก่อตั้งขึ้นใน ค.ศ. 1945 และได้รับการประกาศ  'สาธารณประโยชน์'  โดยรัฐบาลคอสตาริกาใน ค.ศ. 1993
พันธกิจของสมาคมนี้คือ "เป็นผู้นำในแนวทางใหม่ในการสอนภาษา และส่งเสริมประสบการณ์ระหว่างวัฒนธรรม " อย่างแม่นยำมากขึ้นเกี่ยวกับสหรัฐ
ทั้งนี้ สมาคมดังกล่าวเป็นพันธมิตรกับสถานทูตสหรัฐในซานโฮเซ
สถานทูตคอสตาริกาในวอชิงตัน ดี.ซี.

สถานทูตคอสตาริกาประจำสหรัฐตั้งอยู่ในวอชิงตัน ดี.ซี. ส่วนทูตคอสตาริกาคือ ดร. เฟร์นันโด ลอร์กา กัสโตร
การศึกษา

มีโรงเรียนอเมริกันนานาชาติแห่งคอสตาริกาอำนวยครอบครัวชาวอเมริกันในคอสตาริกา
อ่านเพิ่ม

Chase, Cida S. "Costa Rican Americans." Gale Encyclopedia of Multicultural America, edited by Thomas Riggs, (3rd ed., vol. 1, Gale, 2014), pp. 543-551. online
Longley, Kyle. Sparrow and the Hawk: Costa Rica and the United States during the Rise of José Figueres (University of Alabama Press, 1997).
Mount, Graeme S. "Costa Rica and the Cold War, 1948–1990." Canadian Journal of History 50.2 (2015): 290-316.
แหล่งข้อมูลอื่น

History of Costa Rica - U.S. relations
แอนโทนี บลินเคน รัฐมนตรีต่างประเทศของสหรัฐ และโรโดลโฟ โซลาโน รัฐมนตรีต่างประเทศคอสตาริกา ขณะลงนามความร่วมมือด้านความมั่นคงใน ค.ศ. 2021
สหรัฐส่งมอบวัคซีนโควิด-19 ของไฟเซอร์-ไบออนเทค ให้แก่คอสตาริกาซึ่งเป็นส่วนหนึ่งของโครงการริเริ่มโคแวกซ์ใน ค.ศ. 2021
ตราสัญลักษณ์ศูนย์วัฒนธรรมอเมริกาเหนือคอสตาริกา
พระเจ้าฟรีดริช เอากุสท์ที่ 3 แห่งซัคเซิน

| พระเจ้าฟรีดริช เอากุสท์ที่ 3 |
| --- | --- |
พระบรมฉายาลักษณ์ ค.ศ. 1914
พระมหากษัตริย์แห่งซัคเซิน
ครองราชย์: 15 ตุลาคม 1904 – 13 พฤศจิกายน 1918
ก่อนหน้า: พระเจ้าเกออร์ค
ถัดไป: สิ้นสุดระบอบกษัตริย์

พระราชสมภพ: 25 พฤษภาคม ค.ศ. 1865(1865-05-25) เดรสเดิน ราชอาณาจักรซัคเซิน สมาพันธรัฐเยอรมัน
สวรรคต: 18 กุมภาพันธ์ ค.ศ. 1932(1932-02-18) (66 ปี) ซีบึลเลอนอร์ท, เสรีรัฐปรัสเซีย, ประเทศเยอรมนี
คู่อภิเษก: อาร์ชดัชเชสลูอีเซอแห่งออสเตรีย
พระราชบุตร: มกุฎราชกุมารเกออร์ค มาร์คกราฟฟรีดริช คริสทีอัน แห่งไมเซิน เจ้าชายแอ็นสท์ ไฮน์ริช เจ้าหญิงมารีอา อาลิคซ์ คาโรลา เจ้าหญิงมาร์กาเรเทอ คาโรลา เจ้าหญิงมารีอา อาลิคซ์ ลูอิทพ็อลดา เจ้าหญิงอันนา
ราชวงศ์: ราชวงศ์เว็ททีน
พระราชบิดา: พระเจ้าเกออร์ค
พระราชมารดา: มารีอา อานาแห่งโปรตุเกส
ศาสนา: โรมันคาทอลิก
พระเจ้าฟรีดริช เอากุสท์ที่ 3 (เยอรมัน: Friedrich August III) พระนามเต็ม ฟรีดริช เอากุสท์ โยฮัน ลูทวิช คาร์ล กุสทัฟ เกรกอร์ ฟีลิพ แห่งซัคเซิน (เยอรมัน: Friedrich August Johann Ludwig Karl Gustav Gregor Philipp von Sachsen) เป็นกษัตริย์องค์สุดท้ายแห่งราชอาณาจักรซัคเซิน ทรงเป็นสมาชิกราชวงศ์เว็ททีน
พระองค์เป็นพระราชโอรสองค์ใหญ่ในพระเจ้าเกออร์คแห่งซัคเซินกับพระนางมารีอา อานาแห่งโปรตุเกส พระองค์เข้ารับราชการในกองทัพซัคเซินในปีค.ศ. 1877 ตั้งแต่ก่อนขึ้นเป็นกษัตริย์ และได้เลื่อนยศทหารจนถึงจอมพลแห่งจักรวรรดิเยอรมันในปีค.ศ. 1912 เมื่อพระองค์ขึ้นครองราชสมบัติในปีค.ศ. 1904 ก็ทรงปฏิรูปประเทศในหลายด้าน ทั้งในด้านรัฐบาล, การงบประมาณ, สิทธิลงคะแนนเสียง, การศึกษาภาคบังคับ แม้จะทรงเป็นกษัตริย์ที่ประชาชนรักใคร่ แต่พระองค์ก็ทรงสละราชสมบัติโดยสมัครใจในเดือนพฤศจิกายน ค.ศ. 1918 หลังจักรวรรดิเยอรมันพ่ายแพ้ในสงครามโลกครั้งที่หนึ่ง
หลังสละราชสมบัติ พระองค์ทรงย้ายไปพำนักในเมืองซีบึลเลอนอร์ทใกล้กับเบร็สเลา (ปัจจุบันอยู่ในประเทศโปแลนด์) แถบชายแดนตะวันออกของประเทศ พระองค์ใช้ชีวิตที่นั่นอย่างสำราญสมฐานะอดีตกษัตริย์ พระองค์โปรดการเสด็จพระพาสต่างทวีป ทรงเสด็จประพาสอเมริกาเหนือ, บราซิล และอินเดีย พระองค์พยายามไม่ยุ่งหรือแสดงความคิดเห็นทางการเมืองใดๆ พระองค์เสด็จสวรรคตในปีค.ศ. 1932
สโนว์ดรอป (ละครโทรทัศน์)

| สโนว์ดรอป |
| --- | --- |


ฮันกึล: 설강화
ฮันจา: 雪降花
 
ประเภท: รัก ประโลมโลก ย้อนยุค
เขียนโดย: ยู ฮย็อน-มี
กำกับโดย: โช ฮย็อน-ทัก
แสดงนำ: ช็อง แฮ-อิน จีซู ยู อิน-นา ชัง ซึง-โช ยุน เซ-อา คิม ฮเย-ยุน ช็อง ยู-จิน
ดนตรีโดย: คิม แท-ซ็อง
ประเทศแหล่งกำเนิด: เกาหลีใต้
ภาษาต้นฉบับ: เกาหลี
การผลิต
บริษัทผู้ผลิต: ดรามาเฮาส์ เจทีบีซีสตูดิโอส์
ออกอากาศ
เครือข่าย: เจทีบีซี
ออกอากาศ: 18 ธันวาคม ค.ศ. 2021 (2021-12-18) – 30 มกราคม 2022
สโนว์ดรอป (เกาหลี: 설강화) เป็นละครโทรทัศน์เกาหลีใต้ใน  ค.ศ. 2021 กำกับโดยโช ฮย็อน-ทัก เขียนบทโดย	ยู ฮย็อน-มี นำแสดงโดยช็อง แฮ-อิน, จีซู, ยู อิน-นา, ชัง ซึง-โช, ยุน เซ-อา, คิม ฮเย-ยุน และช็อง ยู-จิน ออกอากาศทางช่องเจทีบีซีเมื่อวันที่ 18 ธันวาคม ค.ศ. 2021 ทุกวันเสาร์และอาทิตย์ เวลา 22:30 น. ตามเวลามาตรฐานเกาหลี และเผยแพร่สตรีมมิงผ่านทางดิสนีย์+
นักแสดง > บทนำ

ช็อง แฮ-อิน เป็น อิม ซู-โฮ / รี แท-ซัน
จีซู เป็น อึน ย็อง-โร
ยู อิน-นา เป็น คัง ซัง-ยา
ชึง ซึง-โช เป็น อี คัง-โม
ยุน เซ-อา เป็น พี ซึง-ฮี
คิม ฮเย-ยุน เป็น คเย บุน-อก
ช็อง ยู-จิน เป็น จัง ฮัน-นา
นักแสดง > บทสมทบ

ฮอ จุน-โฮ เป็น อึน ชัง-ซู
พัก ซ็อง-วุง เป็น นัม แท-อิล
อี ฮวา-รย็อง เป็น อัน กย็อง-ฮี
คิม ช็อง-นัม เป็น ฮง เอ-รา
ช็อง ฮเย-ย็อง เป็น โช ซ็อง-ชิม
แพ็ก จี-ว็อน เป็น ชเว มี-ฮเย
ช็อง ชิน-ฮเย เป็น โก ฮเย-รย็อง
คิม มี-ซู เป็น ยอ ช็อง-มิน
ชเว ฮี-จิน เป็น ยุน ซอล-ฮี
อัน ดง-กู เป็น ชเว พย็อง-แท
คิม จง-ซู เป็น คิม มัน-ดง
นัม มี-ช็อง เป็น โอ ด็อก-ชิม
คิม ช็อง-ฮุน เป็น คิม ซัง-บ็อม
คิม มิน-กยู เป็น จู คย็อก-ชัน
ชัง อิน-ซ็อบ เป็น อุง-ช็อล
ฮอ นัม-จุน เป็น โอ กวัง-แท
ช็อน มู-ซ็อง เป็น ริม จี-ร็อก
ช็อน เอ-รี เป็น ชเว ซู-รยุน
ช็อง อี-ซอ เป็น ชิน กย็อง-จา
พัก เย-นี เป็น คิม เย-นี
อี ช็อง-ฮย็อน เป็น พัก กึม-ช็อล
แหล่งข้อมูลอื่น

สโนว์ดรอป ที่อินเทอร์เน็ตมูวีเดตาเบส
สโนว์ดรอป ที่ฮันซีเนมา
สมบัติ บุญงามอนงค์

| สมบัติ บุญงามอนงค์ |
| --- | --- |
สมบัติ บุญงามอนงค์ ในปี พ.ศ. 2566
เกิด: 24 มกราคม พ.ศ. 2511 (56 ปี) จังหวัดพระนคร ประเทศไทย
การศึกษา: มัธยมศึกษา
ศิษย์เก่า: โรงเรียนปทุมคงคา
อาชีพ: นักเคลื่อนไหวทางการเมือง อาจารย์
ปีปฏิบัติงาน: พ.ศ. 2532 – ปัจจุบัน​
มีชื่อเสียงจาก: ผู้ร่วมก่อตั้ง แนวร่วมประชาธิปไตยต่อต้านเผด็จการแห่งชาติ
คู่สมรส: เกศสุดา บุญงามอนงค์
บุตร: ธาราทร บุญงามอนงค์
สมบัติ บุญงามอนงค์ (ชื่อเล่น: หนูหริ่ง) หรือนามแฝงบนอินเทอร์เน็ตว่า บ.ก.ลายจุด เป็นอดีตแกนนำกลุ่มวันอาทิตย์สีแดง เว็บมาสเตอร์ของเว็บไซต์เพื่อสังคมหลายแห่ง และอดีตประธานกรรมการมูลนิธิกระจกเงา ที่มาของนามแฝง บ.ก.ลายจุดมาจากภาพยนตร์เรื่อง 101 ดัมเมเชี่ยน
ประวัติ

สมบัติเกิดเมื่อวันที่ 24 มกราคม พ.ศ. 2511 ที่กรุงเทพมหานคร เป็นบุตรของประสงค์ (บิดา) กับกาญจนา (มารดา) จบการศึกษาชั้นประถมปีที่ 1-4 จากโรงเรียนโรจน์ปัญญา ประถมปีที่ 5-6 จากโรงเรียนสายน้ำทิพย์ และมัธยมศึกษา จากโรงเรียนปทุมคงคา เขาสมรสกับเกศสุดา และมีบุตรสาวคนเดียว คือ ธาราทร
งานด้านการเมือง

สมบัติ เป็นแกนนำกลุ่มพลเมืองภิวัฒน์ ต่อต้านรัฐประหารและรณรงค์ไม่รับร่างรัฐธรรมนูญ คมช. โดยก่อนหน้านั้นเป็นหนึ่งในแกนนำเครือข่าย 19 กันยา ต้านรัฐประหาร และต่อมาได้ร่วมกับกลุ่มเพื่อนพ้องน้องพี่ โดยมีชื่อกลุ่มที่ตั้งใหม่ว่า แนวร่วมประชาธิปไตยขับไล่เผด็จการ (นปก.) ซึ่งต่อต้านคณะมนตรีความมั่นคงแห่งชาติ (คมช.) โดยสมบัติเป็นแกนนำ นปก.รุ่น 2 ภายหลังแกนนำ นปก.รุ่นแรก ถูกคุมขัง อีกทั้งยังเป็นผู้เสนอการรณรงค์ "แดงไม่รับ" เป็นสีตรงข้ามกับสีเขียวรับรัฐธรรมนูญ พ.ศ. 2550 ในสมัยรัฐบาลพลเอกสุรยุทธ์ จุลานนท์ ทำให้ผู้ที่ต่อต้านรัฐประหาร โดยเฉพาะคณะรัฐประหารของพลเอกสนธิ บุญยรัตกลิน นิยมใส่เสื้อสีแดงมาร่วมชุมนุมหรือกิจกรรมการเมืองจนถึงปัจจุบัน
หลังจากการเลือกตั้งและ พ.ต.ท.ดร.ทักษิณ ชินวัตร เดินทางกลับเมืองไทย และกลุ่มพันธมิตรประชาชนเพื่อประชาธิปไตยออกมาประท้วง ในช่วงเวลานั้น สมบัติร่วมจัดตั้ง ศูนย์เฝ้าระวังการรัฐประหารแห่งชาติ เพื่อต่อต้านพันธมิตรประชาชนเพื่อประชาธิปไตย นอกจากนี้ สมบัติยังเป็นผู้จัดทำสติกเกอร์ข้อความ "เบื่อม็อบ พันธมิตร"
สมบัติ เคยถูกจับที่สถานีขนส่งเชียงราย ขณะที่เขารณรงค์ปราศรัยไม่รับร่างรัฐธรรมนูญ คมช. ก่อนที่จะมีการลงประชามติ เนื่องจากจังหวัดเชียงรายมีการประกาศใช้กฎอัยการศึก เขาและเพื่อนอีก 1 คนถูกควบคุมตัวในค่ายทหารบกเชียงรายเป็นเวลา 1 วันก่อนถูกปล่อยตัวออกมาเนื่องจากมีแรงกดดันจากสาธารณะและมวลชน นปก ที่หน้ากองทัพภาคที่ 1
นอกจากนั้นยังเคยถูกพลเอกสพรั่ง กัลยาณมิตร และ พลเอกสนธิ บุญยรัตกลิน ฟ้องหมิ่นประมาทกรณีซุ้มปาเป้าที่สนามหลวง เขาเข้ามอบตัวและไม่ขอประกันตัวในช่วงแรก ๆ และอยู่ในเรือนจำพิเศษกรุงเทพ 11 วัน ก่อนขอประกันตัวต่อศาลโดยไม่ต้องใช้หลักทรัพย์
ภายหลังเหตุการณ์ 10 เมษายน 2553 และ 19 พฤษภาคม 2553 เขาได้เดินทางไปผูกผ้าสีแดงบริเวณป้ายแยกราชประสงค์ โดยเรียกร้องให้ผู้ที่เกี่ยวข้องกับเหตุการณ์กระชับพื้นที่ ที่นำมาซึ่งความสูญเสียต่อชีวิตและมีผู้บาดเจ็บจำนวนมากออกมาแสดงความรับผิดชอบ ทำให้เขาถูกคุมตัวตามพระราชกำหนดการบริหารราชการในสถานการณ์ฉุกเฉิน โดยถูกคุมตัวที่กองบัญชาการตำรวจตระเวนชายแดนภาค 1 จังหวัดปทุมธานี เมื่อสถานการณ์เริ่มกลับสู่ปกติแล้วศาลจึงอนุญาตปล่อยตัว ขณะที่ถูกควบคุมตัวอยู่นั้นเขาได้กล่าววาทกรรมหนึ่ง ซึ่งได้รับเลือกให้เป็นหน้าปกมติชนรายสัปดาห์ในสัปดาห์นั้นว่า
ห้ามฉันพูด ฉันก็จะพิมพ์ ห้ามฉันพิมพ์ ฉันก็จะเขียน ห้ามฉันเขียน ฉันก็จะคิด ห้ามฉันคิด ก็ต้องห้ามลมหายใจฉัน
ภายหลังได้รับการปล่อยตัวสมบัติได้เดินทางมาที่แยกราชประสงค์ และได้นำผ้าสีแดงไปผูกที่ป้ายแยกราชประสงค์อีกครั้ง นอกจากนี้ได้ทำกิจกรรม “ที่นี่มีคนตาย” แสดงการเสียชีวิตของประชาชน ที่ราชประสงค์ประกอบด้วย โดยนายสมบัติระบุว่าจะทำกิจกรรมทำนองนี้ทุกวันอาทิตย์แต่จะเปลี่ยนสถานที่ไปเรื่อยๆ
ต่อมาเป็นพิธีกรรายการ ประชาชน 3.0 ออกอากาศทางช่องโทรทัศน์ผ่านดาวเทียมเอเชียอัปเดต ต่อมาย้ายการออกอากาศไปยังสถานีโทรทัศน์ดาวเทียมยูดีดี (ยูดีดีทีวี) โดยออกอากาศทุกวันจันทร์-ศุกร์ ช่วงเย็น (ปัจจุบันหลังรัฐประหารในประเทศไทย พ.ศ. 2557 ยูดีดีทีวีเปลี่ยนขื่อเป็นพีซทีวี รายการได้ลดวันและเปลี่ยนเวลาออกอากาศเป็นทุกวันอาทิตย์ เวลา 13:00 น.) ต่อมาในปลายปี พ.ศ. 2558 สมบัติร่วมกับ อุสมาน ลูกหยี ดำเนินรายการ มีคำถาม ออกอากาศทางช่องเดียวกัน ออกอากาศในช่วงดึกวันจันทร์-อังคาร (ต่อมาย้ายการออกอากาศไปไว้ช่วงบ่ายและช่วงเย็นวันเสาร์-อาทิตย์ตามลำดับ)
ข้าวสารบรรจุถุง "ลายจุด"

ช่วงเดือนเมษายน พ.ศ. 2558 นายสมบัติได้มีสินค้าของตนเองออกจำหน่าย เป็นข้าวสารบรรจุถุง ยี่ห้อ "ลายจุด" โดยนายสมบัติโฆษณาว่าข้าวยี่ห้อดังกล่าวรับซื้อจากชาวนาในราคาเกวียนละ 15,000 บาท เช่นเดียวกับนโยบายรับจำนำข้าวของรัฐบาลยิ่งลักษณ์ โดยจำหน่ายผ่านเครือข่ายสังคมออนไลน์ และให้ผู้ขับแท็กซี่ เป็นผู้จัดส่งสินค้า ซึ่งต่อมา พลตรีสรรเสริญ แก้วกำเนิด รองโฆษกประจำสำนักนายกรัฐมนตรี ก็ได้ออกมาตำหนิการจำหน่ายข้าวสารบรรจุถุงยี่ห้อดังกล่าวโดยระบุว่าเป็นการแสดงออกเชิงสัญลักษณ์ทางการเมือง
งานด้านสังคม

2531 อาสาสมัครโครงการละครเพื่อการพัฒนาเยาวชน กลุ่มละครมะขามป้อม
2532-2534 เจ้าหน้าที่กลุ่มสื่อชาวบ้าน (กลุ่มละครมะขามป้อม)
2534 ก่อตั้ง และ เป็นผู้อำนวยการกลุ่มกระจกเงา
2535 อาจารย์พิเศษ วิชาละครใบ้ มหาวิทยาลัยศิลปากร
2540 อาจารย์พิเศษ วิชาเทคโนโลยีสารสนเทศ โรงเรียนรุ่งอรุณ
2543 เว็บมาสเตอร์ บ้านนอก.คอม
2544
ก่อตั้งสถานีโทรทัศน์ชุมชน “บ้านนอกทีวี”
เขียนบทความแนวสังคมวิทยายุคอินเทอร์เน็ต ใน หนังสือพิมพ์ผู้จัดการรายวัน และ Telecom Journal
2545 อนุกรรมาธิการเด็กไร้สัญชาติ วุฒิสภาอนุกรรมาธิการพิจารณาศึกษาหามาตรการในการแก้ไขปัญหา “ภัยทางเทคโนโลยีสารสนเทศที่มีต่อเด็กและเยาวชน" วุฒิสภา
2546 ก่อตั้งศูนย์ข้อมูลคนหายเพื่อการต่อต้านการค้ามนุษย์ www.backtohome.org
หัวหน้าโครงการส่งเสริมเทคโนโลยีสารสนเทศเพื่องานสาธารณสุขและสังคม www.thaiict.org
ที่ปรึกษาโครงการ TV4KIDS www.tv4kids.org
2547 ประธานกรรมการมูลนิธิกระจกเงา
ก่อตั้งและพัฒนา ศูนย์ประสานงานอาสาสมัคร www.tsunamivolunteer.net
2548 หัวหน้าโครงการตนอาสา มูลนิธิกระจกเงา ภายใต้การสนับสนุนของ สสส. www.siamvolunteer.com
2549 ก่อตั้งเว็บไซต์ 19sep.org (เว็บปิดตัวแล้ว)
กรรมการพัฒนาอาสาสมัครศูนย์นเรนทร
2550 ก่อตั้งเว็บไซต์ nocoup.org
รางวัลทางสังคม

ปี 2543 ได้รับรางวัลอโชก้าเฟลโล  จากองค์การอโชก้า
2544
รับรางวัลเยาวชนนักพัฒนาดีเด่น จาก สภาองค์การพัฒนาเด็กและเยาวชน (สอ.ดย.)
ได้รับรางวัลนวัตกรรมดีเด่น จาก ธนาคารโลกจากการก่อตั้งสถานีโทรทัศน์ชุมชน บ้านนอกทีวี
แหล่งข้อมูลอื่น

บล็อกส่วนตัว: สเปซเซส[ลิงก์เสีย] โกทูโน เก็บถาวร 2009-04-06 ที่ เวย์แบ็กแมชชีน และ เฟซบุ๊ก
มูลนิธิกระจกเงา
สมบัติ บุญงามอนงค์ นักประกอบการทางสังคม เก็บถาวร 2007-01-01 ที่ เวย์แบ็กแมชชีน
คลิปเสียงของสมบัติ
สมบัติ บุญงามอนงค์ (ถือโทรโข่ง) ขณะร่วมประท้วงต่อต้านการเซ็นเซอร์อินเทอร์เน็ตในในประเทศไทย หน้าศูนย์การค้าพันธุ์ทิพย์พลาซ่า 9 มิถุนายน พ.ศ. 2550
อาร์ชดัชเชสมารี วาเลรีแห่งออสเตรีย

| อาร์ชดัชเชสมารี-วาเลอรีแห่งออสเตรีย |
| --- | --- |
อาร์ชดัชเชสแห่งออสเตรีย เจ้าหญิงแห่งทัสคานี
   
พระราชสมภพ: 22 เมษายน พ.ศ. 2411 (ค.ศ. 1868)
สิ้นพระชนม์: 6 กันยายน พ.ศ. 2467 (ค.ศ. 1924) (56 พรรษา)
พระบรมราชสวามี: อาร์ชดยุกฟรานซ์ ซัลเวเตอร์แห่งออสเตรีย เจ้าชายแห่งทัสคานี
พระราชบุตร: อาร์ชดัชเชสเอลิซาเบธ อาร์ชดยุกฟรานซ์ อาร์ชดยุกฮิวเบิร์ต ซัลเวเตอร์ อาร์ชดัชเชสเฮ็ดวิก อาร์ชดยุกธีโอดอร์ ซัลเวเตอร์ อาร์ชดัชเชสเจอร์ทรัด อาร์ชดัชเชสมาเรีย เอลิซาเบธ อาร์ชดยุกคลีเมนส์ ซัลเวเตอร์ อาร์ชดัชเชสมาธิลด์ อาร์ชดัชเชสแอ็กเนส
ราชวงศ์: ราชวงศ์ฮาพส์บวร์ค
พระราชบิดา: สมเด็จพระจักรพรรดิฟรานซ์ โจเซฟที่ 1 แห่งออสเตรีย
พระราชมารดา: ดัชเชสเอลิซาเบธแห่งบาวาเรีย
อาร์ชดัชเชสมารี-วาเลอรีแห่งออสเตรีย (เยอรมัน: Erzherzogin Marie Valerie Mathilde Amalie von Österreich) ทรงเป็นอาร์ชดัชเชสแห่งออสเตรีย เจ้าฟ้าหญิงแห่งฮังการีและโบฮีเมีย และทรงได้รับการสถาปนาเป็นเจ้าหญิงแห่งทัสคานี ภายหลังจากการอภิเษกสมรส
พระราชประวัติ

อาร์ชดัชเชสมารี-วาเลอรี ประสูติเมื่อวันที่ 22 เมษายน พ.ศ. 2411 ณ เมืองบูดา เมืองฝั่งตะวันตกของกรุงบูดาเปสต์ เมืองหลวงของประเทศฮังการี เป็นพระราชธิดาและพระราชบุตรพระองค์เล็กในสมเด็จพระจักรพรรดิฟรันทซ์ โยเซ็ฟที่ 1 และสมเด็จพระจักรพรรดินีเอลีซาเบ็ทแห่งออสเตรีย พระองค์ทรงได้รับเลี้ยงดูจากสมเด็จพระจักรพรรดินี พระราชมารดา โดยเป็นพระองค์เดียวที่ทรงรับเลี้งดูอุปการะจาก อาร์ชดัชเชสโซฟี ผู้เป็นพระอัยยิกาของพระองค์ ส่วนพระเชษฐา และพระเชษฐภัคินีพระองค์อื่นๆ ทรงได้รับการอุปการะเลี้ยงดูจากสมเด็จพระราชอัยยิกาจนถึงพระชนมายุ 10 ชันษา สมเด็จพระราชอัยยิกาทรงอนุญาตให้ทั้ง 3 พระองค์ประทับอยู่กับสมเด็จพระราชมารดาได้ ด้วยความที่อาร์ชดัชเชสโซฟี ทรงไม่ชอบพระสุณิสาของพระองค์ ได้ทรงให้ร้ายพระองค์ว่า อาร์ชดัชเชสมารี-วาเลอรี ทรงไม่ใช่พระธิดาของสมเด็จพระจักรพรรดิฟรันทซ์ โยเซ็ฟ หากแต่เป็นพระธิดาของชู้ลับของสมเด็จพระจักรพรรดินี โดยแทนที่สมเด็จพระจักรพรรดิจะทรงกริ้วพระมเหสี โดยทรงเชื่อคำพูดของพระราชมารดา แต่กลับทรงกริ้วพระมารดาแทน ที่ทรงกลั่นแกล้ง ให้ร้ายพระมเหสีของพระองค์มาโดยตลอด ซึ่งอาร์ชดัชเชสมารี-วาเลอรี มีพระพักตร์ละม้ายคล้ายคลึงกับสมเด็จพระราชบิดาไม่มีผิดเพี้ยน อาร์ชดัชเชสโซฟีทรงทราบที่พระโอรสทรงกริ้วพระองค์มาก ถึงกับเสียพระทัย ซึ่งจากนั้น พระองค์ก็ไม่ทรงเข้าไปยุ่มย่ามอะไรกับสมเด็จพระจักรพรรดินีและพระราชบุตรอีกเลย
ราชตระกูล

| 0 | 1 | 2 | 3 |
| --- | --- | --- | --- |

| อาร์ชดัชเชสมารี-วาเลอรีแห่งออสเตรีย | พระชนก: สมเด็จพระจักรพรรดิฟรานซ์ โจเซฟที่ 1 แห่งออสเตรีย | พระอัยกาฝ่ายพระชนก: อาร์ชดยุกฟรานซ์ คาร์ลแห่งออสเตรีย | พระปัยกาฝ่ายพระชนก: สมเด็จพระจักรพรรดิฟรานซ์ที่ 2 แห่งโรมันอันศักดิ์สิทธิ์ |
| อาร์ชดัชเชสมารี-วาเลอรีแห่งออสเตรีย | พระชนก: สมเด็จพระจักรพรรดิฟรานซ์ โจเซฟที่ 1 แห่งออสเตรีย | พระอัยกาฝ่ายพระชนก: อาร์ชดยุกฟรานซ์ คาร์ลแห่งออสเตรีย | พระปัยยิกาฝ่ายพระชนก: เจ้าหญิงมาเรีย เทเรซ่าแห่งทู ซิชิลีส์ |
| อาร์ชดัชเชสมารี-วาเลอรีแห่งออสเตรีย | พระชนก: สมเด็จพระจักรพรรดิฟรานซ์ โจเซฟที่ 1 แห่งออสเตรีย | พระอัยยิกาฝ่ายพระชนก: เจ้าหญิงโซฟีแห่งบาวาเรีย | พระปัยกาฝ่ายพระชนก: สมเด็จพระราชาธิบดีแม็กซีมีเลียนที่ 1 โจเซฟแห่งบาวาเรีย |
| อาร์ชดัชเชสมารี-วาเลอรีแห่งออสเตรีย | พระชนก: สมเด็จพระจักรพรรดิฟรานซ์ โจเซฟที่ 1 แห่งออสเตรีย | พระอัยยิกาฝ่ายพระชนก: เจ้าหญิงโซฟีแห่งบาวาเรีย | พระปัยยิกาฝ่ายพระชนก: เจ้าหญิงแคโรไลน์แห่งบาเดน |
| อาร์ชดัชเชสมารี-วาเลอรีแห่งออสเตรีย | พระชนนี: ดัชเชสเอลิซาเบธแห่งบาวาเรีย | พระอัยกาฝ่ายพระชนนี: ดยุคแม็กซีมีเลียน โจเซฟแห่งบาวาเรีย | พระปัยกาฝ่ายพระชนนี: ดยุคพิอุส ออกัสตัสแห่งบาวาเรีย |
| อาร์ชดัชเชสมารี-วาเลอรีแห่งออสเตรีย | พระชนนี: ดัชเชสเอลิซาเบธแห่งบาวาเรีย | พระอัยกาฝ่ายพระชนนี: ดยุคแม็กซีมีเลียน โจเซฟแห่งบาวาเรีย | พระปัยยิกาฝ่ายพระชนนี: ดัชเชสอเมลี่ หลุยส์แห่งอาเรนเบิร์ก |
| อาร์ชดัชเชสมารี-วาเลอรีแห่งออสเตรีย | พระชนนี: ดัชเชสเอลิซาเบธแห่งบาวาเรีย | พระอัยยิกาฝ่ายพระชนนี: เจ้าหญิงลูโดวิก้าแห่งบาวาเรีย | พระปัยกาฝ่ายพระชนนี: สมเด็จพระราชาธิบดีแม็กซีมีเลียนที่ 1 โจเซฟแห่งบาวาเรีย |
| อาร์ชดัชเชสมารี-วาเลอรีแห่งออสเตรีย | พระชนนี: ดัชเชสเอลิซาเบธแห่งบาวาเรีย | พระอัยยิกาฝ่ายพระชนนี: เจ้าหญิงลูโดวิก้าแห่งบาวาเรีย | พระปัยยิกาฝ่ายพระชนนี: เจ้าหญิงแคโรไลน์แห่งบาเดน |